ঘোষণাই সার। সমবায় সমিতিতে সরকার-নির্ধারিত মূল্যে ধান বিক্রি করে টাকা না পেয়ে ক্ষুব্ধ কৃষকরা। অনাদায়ী প্রায় দেড় কোটি টাকার দাবিতে শুক্রবার জেলাশাসকের অফিসের সামনে বিক্ষোভ দেখান বীরভূমের নানুর ও রাজনগর ব্লকের কৃষকরা। জেলাশাসকের দেখা না পেয়ে অতিরিক্ত জেলাশাসক (উন্নয়ন) রঞ্জন কুমার ঝা-র হাতে স্মারকলিপি তুলে দিলেন। তবে কৃষকরা কবে নাগাদ তাঁদের প্রাপ্য টাকা হাতে পাবেন, তার কোনও সদুত্তর দিতে পারেননি অতিরিক্ত জেলাশাসক। 
এর পরে হতাশ কৃষকরা আগামী মঙ্গলবার টাকার দাবিতে নবান্ন অভিযানের হুঁশিয়ারি দিয়েছেন। সেই সঙ্গে আদালতে যাওয়ারও সিদ্ধান্ত নিয়েছেন তাঁরা।
আরও পড়ুন
নোট বদল, পেশা বদল। পাথর ভাঙার চেয়ে ‘লাইন’ভাল, রোজগারও বেশি
তিন বন্ধুর উপস্থিত বুদ্ধি! বোলপুরে বাঁচল যাত্রী বোঝাই ট্রেন, দেখুন ভিডিও
জানা গিয়েছে, ২০১৬ সালের ১৬ মার্চ থেকে ৫ এপ্রিল পর্যন্ত রাজনগর এবং নানুর ব্লক এলাকার ৪৩৩ জন কৃষক নানুরের কুমিড়া জয় মা কালী সমবায় সমিতিতে সরকারি সহায়ক মূল্যে ধান বিক্রি করেন। কয়েকজনকে সামান্য টাকা দিলেও অধিকাংশ কৃষকের হাতে সমিতির পক্ষ থেকে এলাহাবাদ ব্যাঙ্কের চেক দেওয়া হয়। কিন্তু ব্যাঙ্কে সমস্ত চেক বাউন্স করে। এর পরে কৃষকরা বহুবার সমিতি, জেলাশাসক ও সংশ্লিষ্ট রাজ্য সরকারি দফতরের আধিকারিকদের দৃষ্টি আকর্ষণ করেন। কিন্তু বছর ঘুরতে চললেও এখনও পর্যন্ত সেই টাকা কৃষকরা পাননি বলে অভিযোগ। পরে কৃষকরা জানতে পারেন, অস্তিত্বহীন একটি মিলের সঙ্গে চুক্তি করেছিল ওই সমবায়। প্রতিবাদে শুক্রবার ওই দুই ব্লকের প্রায় শ’দেড়েক কৃষক জেলা শাসকের অফিসের সামনে বসে পড়ে বিক্ষোভ দেখান।